Lentedag ook inent-dag | Netwerk24
Deur Arisa Janse Van Rensburg 28 Julie 2021 06:03
Nicholas Crisp, adjunkdirekteur-generaal van gesondheid, sê hulle het uit ervaring met vorige ouderdomsgroepe geleer dat mense sommer op die dag dat hulle registreer ook ingeënt wil word.
Pres. Cyril Ramaphosa het Sondagaand (25/07) aangekondig dat mense in dié ouderdomsgroep van 1 September af hul Covid-19-inentings sal ontvang.
Crisp sê registrasie is noodsaaklik, maar dit is jou keuse of jy vooraf wil registreer en of jy 'n kans by 'n inentingsentrum wil waag en daar registreer.
"Niemand kan ingeënt word sonder om te registreer nie, maar jy kan ook by die sentrum self registreer," sê hy.
"Vooraf-registrasie verminder die tyd wat jy by die sentrum deurbring en die stelsel kan dan vir jou 'n afspraak skeduleer eerder as dat jy 'n kans moet waag deur net by 'n sentrum in te stap."
Volgens hom word mense wat net instap by alle sentrums toegelaat, maar dié met afsprake sal voorkeur kry.
Indien daar genoeg dosisse entstof is, sal voorkeur vir toediening volgens ouderdom bepaal word nadat dié met 'n afspraak geholpe geraak het, sê hy.
Mense wat afsprake maak, word dus eerste ingeënt, dan mense van 60 jaar en ouer, gevolg deur mense van 50 tot 59 jaar oud, ensovoorts.
Ramaphosa het ook Sondagaand gesê in die volgende twee tot drie maande sal na verwagting 31 miljoen dosisse van Johnson & Johnson (J&J) en Pfizer se entstowwe in die land aankom.
Volgens Crisp sal die J&J-entstof steeds aan mense in die plattelandse gebiede gegee word, terwyl stedelinge Pfizer sal ontvang.
Hy sê die moontlikheid bestaan wel dat sentrums in die stede ook J&J sal kry as voldoende hoeveelhede beskikbaar is en dat pensioentrekkers ook die entstof by uitbetalingspunte van die Suid-Afrikaanse agentskap vir maatskaplike sekerheid (Sassa) sal ontvang.